amanoisuno/poet huggingface dataset:
送馮勉仲赴省 舒邦佐
客餞旗亭酒半酣，摶風九萬送鵬南。薄勞汗馬功收一，肯怨長途玉獻三。去去梅花催驛騎，看看柳色鬭恩藍。長篇好上劉蕡策，莫作書生無用談。
和許宰寓武邑賡楊丞靖安八詠  其一 舒邦佐
市人常是醉昏昏，買盡青銅酒已渾。健倒投床都不問，日高猶未啟重門。
和許宰寓武邑賡楊丞靖安八詠  其二 舒邦佐
君似春風自襲人，無情鷗鳥亦相親。莫驚仕路風波惡，便憶家園自在身。
和許宰寓武邑賡楊丞靖安八詠  其三 舒邦佐
我有淵明日涉園，桃蹊柳徑漸清繁。却嫌市井喧囂近，悔不誅茆住遠村。
和許宰寓武邑賡楊丞靖安八詠  其四 舒邦佐
風旗獵獵半欹斜，日日相傳便到家。幾度兒童騎竹馬，斜陽影裏簇汀沙。
和許宰寓武邑賡楊丞靖安八詠  其五 舒邦佐
帥幕潭潭庇萬間，已知流水與高山。定應不負刀頭約，合浦明珠早早還。
和許宰寓武邑賡楊丞靖安八詠  其六 舒邦佐
好語飛來散綺霞，清新俊逸屬詩家。著人似醉菖蒲酒，有味如嘗橄欖茶。
和許宰寓武邑賡楊丞靖安八詠  其七 舒邦佐
家書寫罷報平安，酒坐圍紅且醉觀。別後雙溪春色散，應無賣鏡去尋官。
和許宰寓武邑賡楊丞靖安八詠  其八 舒邦佐
里巷繰車日日忙，今年又喜熟蠶桑。公家無欠私家樂，細葛含風翦更長。
秋晚 滕岑
槭槭霜風勁，駸駸物象彫。屢遷憐蟋蟀，一敗笑芭蕉。林葉疎逾響，山雲薄易消。雖無遠行役，對此亦何聊。
拄杖 滕岑
久矣相隨若弟昆，周全險阻可須論。斷橋測水露半影，野路擉泥留亂痕。癡坐自憐今日嬾，顛持敢忘昔年恩。得君分付吾何恨，休向林間打睡門。
蔣中丞庭下芙蓉  其一 滕岑
西風吹下一庭秋，秋自無聊花更愁。醉臉晚來紅拂掠，未妨蕭瑟却風流。
蔣中丞庭下芙蓉  其二 滕岑
莫把秋芳與春比，物生各各以時行。只今獨步西風裏，那得春花與抗衡。
蔣中丞庭下芙蓉  其三 滕岑
菊與爲朋竹與隣，閉門誰見曉粧新。不須多羨蘇堤好，車馬往來塵污人。
上鄭廣文 滕岑
瓦注非真巧，昌歜非衆嗜。我詩本不工，好之弗肯置。胡能致溫飽，頗復作災祟。無鹽不自知，刻畫要妍媚。先生六藝學，已得聖賢秘。三絕笑鄭虔，詩律乃遊戲。伊予亦何幸，茲獲巾屨侍。豈惟怯大巫，正自慚小技。却嗟賈長江，哦詩尹不避。文公倘見容，願教推敲字。
鼓腹無所思朝起暮歸眠淵明詩也以詩定韻爲十詩  其一 滕岑
郊墟遠人煙，棲迹在衡宇。年齡迫衰謝，漸覺有病苦。眼如隔羅縠，耳僅聞鍾鼓。手中一枝筇，藉以扶傴僂。
鼓腹無所思朝起暮歸眠淵明詩也以詩定韻爲十詩  其二 滕岑
少習舉子業，不能中科目。暮竟爲尉丞，州縣甘碌碌。四任奉真祠，一家仰寸祿。勿云腹負予，予亦負此腹。
鼓腹無所思朝起暮歸眠淵明詩也以詩定韻爲十詩  其三 滕岑
居閑閲往史，掩卷忽長吁。兒聞翁吁聲，取酒滿注盂。悠然盡三酌，雜慮散如驅。乃知此神物，不可一日無。
鼓腹無所思朝起暮歸眠淵明詩也以詩定韻爲十詩  其四 滕岑
我居西山下，距城半里所。門前有雀羅，戶內無阿堵。小園桃李空，數稜獨苦苣。同心相過時，小摘爲烹煮。
鼓腹無所思朝起暮歸眠淵明詩也以詩定韻爲十詩  其五 滕岑
我前有萬古，昨夢那無追。我後有萬世，未夢安可期。欲知今現在，正似昨夢時。夢中無實事，徒自勞心思。
鼓腹無所思朝起暮歸眠淵明詩也以詩定韻爲十詩  其六 滕岑
立夏少半月，穀雨是今朝。梅子酸著齒，麥穗長半腰。天運不暫停，又將轉斗杓。無復冬裘御，重取夏扇摇。
鼓腹無所思朝起暮歸眠淵明詩也以詩定韻爲十詩  其七 滕岑
芳菲去無迹，人家綠陰裏。有園屋西偏，足以縱步履。酴醾香絕奇，橘花香更美。日烘香自發，不待微風起。
鼓腹無所思朝起暮歸眠淵明詩也以詩定韻爲十詩  其八 滕岑
萬籟止不作，寂寂山居夜。鼓聲起神祠，磬聲來佛舍。幽人啟樓窗，片月光相射。此景不可孤，呼兒具杯斝。
鼓腹無所思朝起暮歸眠淵明詩也以詩定韻爲十詩  其九 滕岑
神龍固難豢，天馬豈易鞿。淵明肯折腰，爲此五斗微。我本田野人，初不慕輕肥。食未從人乞，隠不待賦歸。
鼓腹無所思朝起暮歸眠淵明詩也以詩定韻爲十詩  其一○ 滕岑
我讀淵明詩，或至忘食眠。人物葛天民，度越羲黄前。胸中抱真淳，筆下雜言詮。妄譏閑情賦，詎識其超然。
三月十二日晚雨因取淵明詩微雨洗高林清飈矯雲翮之句定韻賦十詩翌日雨未已姪坦師來相招時方賦六首暮雨暗還舍遂足十韻  其一 滕岑
中年知學道，所得不造微。老來衰拙甚，動與世俗違。詩書束高閣，蓬藋掩壞扉。自應車馬絕，不待門牆揮。
三月十二日晚雨因取淵明詩微雨洗高林清飈矯雲翮之句定韻賦十詩翌日雨未已姪坦師來相招時方賦六首暮雨暗還舍遂足十韻  其二 滕岑
蠶婦正望晴，耕夫又須雨。蠶既惡濕葉，牛惟便潤土。我不事農桑，薄祿仰官府。衣食有不足，何敢怨貧窶。
三月十二日晚雨因取淵明詩微雨洗高林清飈矯雲翮之句定韻賦十詩翌日雨未已姪坦師來相招時方賦六首暮雨暗還舍遂足十韻  其三 滕岑
自得林下趣，窮處甘如薺。白雲爲朋友，青山是昆弟。幽池萍未生，閑來弄清泚。照影不能悟，徒自塵纓洗。
三月十二日晚雨因取淵明詩微雨洗高林清飈矯雲翮之句定韻賦十詩翌日雨未已姪坦師來相招時方賦六首暮雨暗還舍遂足十韻  其四 滕岑
風吹飛絮亂，日照遊絲高。晴景方可愛，暮雨忽瀟瀟。老人蚤睡眠，夢覺鷄戒朝。簷聲鳴階除，雲氣冒山椒。
三月十二日晚雨因取淵明詩微雨洗高林清飈矯雲翮之句定韻賦十詩翌日雨未已姪坦師來相招時方賦六首暮雨暗還舍遂足十韻  其五 滕岑
去歲所種竹，今歲望成林。竹萌猶未見，時節春已深。逮茲一雨潤，犢角庶可尋。切勿輕剪馘，長養令蕭森。
三月十二日晚雨因取淵明詩微雨洗高林清飈矯雲翮之句定韻賦十詩翌日雨未已姪坦師來相招時方賦六首暮雨暗還舍遂足十韻  其六 滕岑
久雨愛晴色，久晴欣雨聲。下人自分別，上天了無情。人喜春色麗，又悲秋氣清。是皆妄心耳，四序奚虧成。
三月十二日晚雨因取淵明詩微雨洗高林清飈矯雲翮之句定韻賦十詩翌日雨未已姪坦師來相招時方賦六首暮雨暗還舍遂足十韻  其七 滕岑
遠寺有緇徒，殷勤久見招。是日籃輿出，輕雨颯晨飈。稽首謁佛像，焚香坐僧寮。豈惟飯滿鉢，兼有酒盈瓢。
三月十二日晚雨因取淵明詩微雨洗高林清飈矯雲翮之句定韻賦十詩翌日雨未已姪坦師來相招時方賦六首暮雨暗還舍遂足十韻  其八 滕岑
靜觀一世人，忙多閑者少。鬚髮已剝除，應接亦紛擾。何術生羽翼，物外得輕矯。難求九轉丹，且盡一尊醥。
三月十二日晚雨因取淵明詩微雨洗高林清飈矯雲翮之句定韻賦十詩翌日雨未已姪坦師來相招時方賦六首暮雨暗還舍遂足十韻  其九 滕岑
老人見桃花，悟者有靈雲。我見亦有悟，花前飲玉醺。可憐南北家，論說事紛紜。爲問參老禪，何如參麵君。
閑題 滕岑
漏雲殘日凄欲陰，占巢歸鷺紛投林。風吹曠野暮色白，山近小窗秋意深。已將夢事了得喪，更憑杯酒寄浮沉。書生習氣難料理，有底苦吟勞此心。
遊西湖五首  其一 滕岑
白浪吹船投跨浦，黄塵撲帽走沙河。若無西湖一慰眼，奈此客中勞悴何。
遊西湖五首  其二 滕岑
雪寒映湖湖水明，西子淡粧仍淺顰。不會吳兒底心性，冒寒湖上去尋春。
遊西湖五首  其三 滕岑
林君廬不存已久，蘇公堤比舊尤佳。絕憐夾堤柳漸暗，誰見傍廬梅正花。
遊西湖五首  其四 滕岑
乍來乍去堤邊鷺，似有似無煙裏山。何人爲展古畫軸，塵暗縑綃濃淡間。
遊西湖五首  其五 滕岑
豐樂樓頭沸管絃，拍床喚酒記當年。而今寂寞空欄楯，樓下漣漪自宛然。
江上望西興 滕岑
跨浦橋邊萬里風，客帆去盡暮江空。西興只在斜陽裏，白壁青林淡染紅。
次韻樂天目昏 滕岑
百年今已八十五，此去光陰能幾多。足病半生爲我祟，目昏今日奈渠何。也知亂膜無方法，正爲躭書被折磨。瞽者欲行須用杖，不如安穩坐盤陀。
記前身 滕岑
廣智紹興初，有僧清首坐。頗亦有禪學，非但嚴經課。吾祖知其人，尊之如達磨。延歸羞香飯，間亦閑相過。祖時年已老，無孫繼耕播。耿耿常在念，不敢與人言。此僧偶聞之，使之禱佛前。且云韶國師，道場在玉泉。凡人求男女，如觀音應緣。祖遂相約往，此僧遽欣然。是夕僧坐逝，有偈人共傳。祖即焚香拜，前諾師豈負。靈魄决不昧，請與師同去。祖如師在日，拱手侍行步。既至即影響，幡脚轉不住。已而得吉卜，有孫生歲暮。人云所生孫，即是師前身。往來無處驗，虛實何足論。識者聞之笑，愚者以爲真。可憐滕氏子，一生命窮薄。晚逃儒事佛，兩皆無所覺。若果是此僧，無乃行路錯。聊復成此詩，一任人貶駮。
九日求米 滕岑
絕糧缺酒兩堪悲，寧可無盃不可饑。謾有黄花供老眼，正無紅粒續晨炊。太官羔酒何須羨，朝士茱萸亦謾思。聊與重陽添故事，不妨乞米賦新詩。
和陶淵明飲酒詩  其一 滕岑
風浪渺平陸，吾行將安之。酒中有樂國，猶是太古時。孰云道里長，一觴自臻茲。不知有先死，况復憂與疑。何辭日一往，蟹螯正堪持。
和陶淵明飲酒詩  其二 滕岑
拏舟漾明月，把酒對青山。月影涵山扉，妙處端難言。回觴勸鷗鷺，吾與爾忘年。適意祇自知，詎可他人傳。
和陶淵明飲酒詩  其三 滕岑
人性政自靜，動者乃妄情。紛紛相傾奪，富貴與功名。形存神已亡，嗟汝難久生。豈知曠士懷，古井波不驚。醪酒輔吾體，不待金丹成。
和陶淵明飲酒詩  其四 滕岑
今我思故里，身不能奮飛。登高眺山川，孰知予心悲。却思大化中，萬類本無依。何者爲我廬，是處皆可歸。幽憂不自釋，齒髮日變衰。不如傾茲酒，杯行無固違。
和陶淵明飲酒詩  其五 滕岑
秋風入我室，百蟲自相喧。中夜卧不周，起視河漢偏。念我平生友，託體歸青山。遊魂往何方，千載不復還。人生共如此，但醉勿復言。
和陶淵明飲酒詩  其六 滕岑
古人不可見，滔滔天下是。淵明捨之歸，惜此三徑毀。樽中幸有酒，飲事付自爾。我觀飲酒詩，信矣質而綺。
和陶淵明飲酒詩  其七 滕岑
堂堂東坡公，文章萬人英。嘗和飲酒詩，曲盡今古情。平生不解飲，而獨喜客傾。仇池一仙去，九韶瘖不鳴。不知幾百年，斯人還復生。
和陶淵明飲酒詩  其八 滕岑
嵇康故人達，醉中凜英姿。因送孤飛鴻，手撫枯桐枝。聊將絃上意，寓此胸中奇。才高身不容，諒非人力爲。麟傷終可歎，龍化真難羈。
和陶淵明飲酒詩  其九 滕岑
我遊桐君山，霽色天地開。秋水凈遠矚，秋山入奇懷。茲遊有夙約，所願喜不乖。巖巖彼高閣，上有浮雲棲。其下插奫淪，百尺不見泥。同來二三友，斗酒相戲諧。笑語飛鳥上，醉眼風煙迷。醒時日已墮，明月照我回。
和陶淵明飲酒詩  其一○ 滕岑
壯士志四方，小夫守一隅。所稟既殊科，所趣亦異塗。毋論賢與愚，等爲造物驅。豈如飲家流，一醉不願餘。兩忘適與莫，畢世醉鄉居。
和陶淵明飲酒詩  其一一 滕岑
煌煌佳菊花，開遍溪傍道。後時難獨立，得伴秋光老。孤芳迫霜露，采采及未槁。浮我白玉醪，色香相媚好。悠然盡數酌，人棄我所寶。一榻醉曲肱，何必遊人表。
和陶淵明飲酒詩  其一二 滕岑
止酒盟諸神，覆杯未幾時。有客苦相勸，持杯前致辭。人生足煩惱，至樂實在茲。欲飲恐渝盟，不飲客見疑。我性本嗜飲，强止良自欺。爲客盡一醉，惟神其聽之。
和陶淵明飲酒詩  其一三 滕岑
嗣宗初亦仕，偶愛東平境。復求步兵尉，在職未嘗醒。當世疾如仇，妙音誰復領。吾詳竹林人，此士誠脫頴。至今群蝨喻，言與丹青炳。
和陶淵明飲酒詩  其一四 滕岑
佳辰菊始華，白衣適爾至。開樽且復坐，徑向叢邊醉。陶死向千載，風流孰其次。達人豈在酒，寓意乃爲貴。吾知元亮賢，嗜酒不嗜味。
和陶淵明飲酒詩  其一五 滕岑
愛酒揚子雲，家世一區宅。校書登天祿，落拓聊寓迹。彼視漢公卿，何啻相什百。著書效周易，人笑玄尚白。儻非桓譚輩，詆誚誰與惜。
和陶淵明飲酒詩  其一六 滕岑
佛氏苦戒酒，詳見所譯經。謂人諸罪業，多以酒故成。酒豈能造罪，心爲物變更。心空罪亦空，徑造金仙庭。今我舉茲酒，聊救饑腸鳴。雖云違佛戒，初匪墮俗情。
和陶淵明飲酒詩  其一七 滕岑
少小慕至道，壯大無所得。歲月忽如流，行年向不惑。爾來涉憂患，視聽半昏塞。誰能更苦辛，舉戰蠻觸國。但願常醉眠，萬事付一默。
和陶淵明飲酒詩  其一八 滕岑
有客衣百衲，狂言如病風。一飲至數斗，醉卧官道中。我嘗延之飲，問對略可通。告我珠異雀，無輕發其弓。
和陶淵明飲酒詩  其一九 滕岑
昔人揣才力，寧隠不願仕。仕者要及物，隠者止爲己。祿豐責已重，外勞中愧恥。何如未仕時，優游安井里。吾觀隠者傳，沉湎亦見紀。而於公卿輩，小累譏不止。布衣有真樂，勢位何足恃。
和陶淵明飲酒詩  其二○ 滕岑
是非俱幻影，妄別僞與真。世界如空華，謾分澆與淳。古人今何在，千載一夢新。唐虞且空虛，豈復有隋秦。况我此之身，天地一微塵。區區欲徇世，用力嗟徒勤。邇來稍自悟，遂與杯酌親。世味如嚼蠟，說酒猶生津。朝醉忘盥頮，暮醉忘冠巾。世人自我異，我豈異世人。
贈徐谷三絕  其一 滕岑
解后逢君醉山縣，殷勤訪我到江城。閑携箬笠無人識，狂殺癡兒問五行。
贈徐谷三絕  其二 滕岑
裂去儒冠今幾年，顛毛蕭索任垂肩。相逢記得初相識，回首西風一泫然。
贈徐谷三絕  其三 滕岑
曾向林間對酒巵，不嫌俗物亦伸眉。江湖若許同歸去，能爲先生理釣絲。
贈何應叔 滕岑
一面玉泉三載前，重來雲翮已翩然。筆端何自得許妙，林下不當迍此賢。作箇分明蟻宮夢，勝渠辛苦鳥窠禪。無鹽定自廢刻畫，索我惡詩何處傳。
寄友人王晉老 滕岑
送君行日雪揚飛，曾幾何時畫箑揮。自別空驚鬚髮變，得書聊證夢魂非。紫樞白簡家聲在，黄卷青燈生事微。悟得隨緣安樂法，不應羈旅更沾衣。
綠柿寄開欲遊釣臺以詩謝 滕岑
西城好在朱夫子，屈指經年隔笑談。忽枉尺書相勞苦，更蒙綠柿遠分甘。似聞欲訪嚴陵瀨，何惜暫辭彌勒龕。已約桐君候舟楫，當令風月往迎參。
酴醾  其一 滕岑
紅紫從渠巧鬭新，不妨自著素衣巾。中庭今夜群仙戲，總是廣寒宮裏人。
酴醾  其二 滕岑
向人未肯吐芳心，玉困香融己不禁。久矣禪心無色想，如何對此獨沉吟。
酴醾  其三 滕岑
群芳誰不讓天柔，笑殺金沙敢並遊。少借餘妍入樽酒，真堪一斗博凉州。
杏花 滕岑
君家兩杏閙春色，濃淡臙脂染不齊。試喚趙昌來貌取，若邊好著白鷴棲。
次韻歐公殘杏 滕岑
春風雖高却不寒，扶杖起散腰脚頑。昨朝陰晦忽開霽，造物變化胡可原。休嫌出遊日色薄，大勝坐聽簷聲潺。百歲光陰人易老，一年時節春易闌。但知良辰合大醉，豈羨顯官乘高軒。桃花飄零李花在，垂柳嫋娜芳草繁。誰能有藥扶我足，使我郊野窮躋攀。山公接䍦自倒著，吾髮已禿久不冠。
梅花  其一 滕岑
欲尋好句乞梅花，從實平章不要誇。且道色香誰可比，口纔擬議即成差。
梅花  其二 滕岑
論白人惟議冰雪，言香佛亦取旃檀。旃檀冰雪固大好，只恐將渠比並難。
梅花  其三 滕岑
色香其實無與比，摹寫百端良可嗟。我今與下語一則，此是梅花非別花。
擬名都篇 滕岑
名都一何綺，宇內第一州。富貴習奢靡，𣊓御乃其尤。沈沈彼大屋，繚垣峻而脩。主人正恩幸，執事近冕旒。金多不可計，勢張渠得儔。藻幄群艷女，雕輿盛華騶。器用尚方亞，服食中禁侔。園池亦何似，三島與十洲。稱者不勝談，觀者徒眩眸。迅雷忽下擊，飛電仍窮搜。方恃金玉堅，遽爲烟霧收。天道不可欺，崇替定難籌。陳迹變陵谷，誰復爲悲憂。
甲申大水二首  其一 滕岑
吾州背山面江流，一雨便有泛溢憂。况復梅霖倒江海，白晝洶若龍移湫。眼看上流沒高樹，下流屋廬渺無處。君不見甲子之歲至甲申，如此災變已三度。
甲申大水二首  其二 滕岑
歙水震蕩方流東，婺水南來塞其衝。二水爭雄屹不去，孤城匯爲河伯宮。經旬水落流民復，身存不用嗟無屋。君不見去年金虜破淮壖，城郭千里無人煙。
辛丑大水 滕岑
天公哀此生人苦，潸然出涕灑下土。五晝五夜涕不已，平陸成河山作渚。是方爲邑本霔下，今者之變頃未覩。何止人家水半扉，或壓或溺遍處所。舉家老稚幾爲魚，夜乘一葉投山塢。雖知此邦禍可免，頗念吾廬欹莫拄。朝登山巔聊放目，流尸蔽江可勝數。何處奔洪之所擠，一旦至斯辜非汝。天公用是涕愈流，陽侯正自喜且舞。我願天公且收涕，憂之反傷亦奚補。但令老眼開日月，蒼生自然得安堵。
秋江四絕  其一 滕岑
十日江頭一向風，差差寒浪白吹空。漁舠輊小不如葉，信意低昂風浪中。
秋江四絕  其二 滕岑
風色蕭蕭日色晴，晚潮未到水波平。繫槎艇子關蓬睡，不管溪南喚渡聲。
秋江四絕  其三 滕岑
一川晚色澹煙浮，不覺潮生水倒流。人語津亭燈火閙，客帆椎鼓過沙洲。
秋江四絕  其四 滕岑
玉輪推上暮雲端，金蹙波心一片瀾。隠隠漁舟橫絕去，何人江岸倚樓看。
山𥖎 滕岑
水仙委蛇江梅老，架上酴醾雪未翻。千斛妙香留不用，一時分付與山礬。
折花 滕岑
清晨折新花，插向玉瓶水。休云離本根，且復新案几。置酒就之飲，芳片落杯裏。猶勝向中園，容易污泥滓。
惜梅  其一 滕岑
沙晴日暖雪消時，春到南枝未覺遲。東崦人家三百樹，與君扶杖試尋之。
惜梅  其二 滕岑
沈瘦難禁詩作魔，年年詩句爲花多。亦知習氣要除盡，奈此高風勝韻何。
惜梅  其三 滕岑
牧孺樵童不管春，亂攀曾不比荆榛。那知立馬江南客，一萼真香淚一巾。
玩松竹  其一 滕岑
蕭蕭園中竹，不復數萱草。蒼蒼池上松，豈更問蘋藻。二物吾所愛，難爲俗人道。竹如吾之節，松似吾之老。煙雨風月中，形聲俱媚好。
玩松竹  其二 滕岑
馬目在屋南，龍峰在屋北。南爲山所障，北半露山色。頼有竹與松，足供予燕息。竹乃前歲栽，種自別墅得。松長已百年，不知誰所植。
寒雞 滕岑
寒雞强知曉，初鳴夢驚破。我事不在早，援衾且復卧。待旦枕戈寢，將朝盛服坐。吾生無怨仇，吾責非輔佐。况當苦寒月，北風正掀簸。且復待午暄，徐起畢經課。
擬白馬篇 滕岑
白馬紫遊韁，意氣何飄揚。五陵富貴子，人謂天上郎。春華動新鞭，□蓋生輝光。行經幾臺觀，下馬毬鞠場。吹彈陳妙伎，歌舞集名倡。歡醉未云足，揮散千金彊。朝遊曛莫返，訖春以爲常。天祿揚子雲，矻矻事文章。草玄既自苦，投閣仍自傷。平生甚愛酒，何曾酣杯觴。較彼萬不如，虛名何足臧。
官捕虎行 滕岑
世無壯士力扼虎，群虎食人人莫禦。上官付之無奈何，懸賞謾令招獵戶。獵戶徒能逐麕麂，初非法中虎匠比。心膽既怯賞又輕，誰肯向前判一死。官遣弓兵相助佐，獵戶見之氣先挫。心憂得賞爲所分，眼見有虎容渠過。弓兵散在村落中，村民鷄犬爲一空。四足之虎未可捕，兩足之人與虎同。真虎爲患時一出，人虎爲患朝連久。東鄉聞虎在西隣，人虎又向西鄉集。野外晡時即掩關，椎蘇不復更登山。人虎難避愈真虎，縱爲虎食不聞官。
次韻樂天山居 滕岑
不能蚤歲作農夫，强學爲儒途路迂。老有微官沾薄祿，鈍無捷徑上榮衢。遥峰窣堵似屏展，近岸拒霜如錦鋪。莫笑吾廬大幽寂，眼前此景一村無。
和方薄山居 滕岑
江村宜晚景，老眼見來稀。遠岫屏六出，殘霞錦一機。月華池上好，暑氣竹間微。不羨御風列，旬餘五日歸。
次韻樂天村居 滕岑
池水浮黄葉，窗扉列翠嵐。蟻歷新夢破，鷗已舊盟寒。足病喜安坐，目昏愁遠看。無人來問道，不用倒幡竿。
題釣臺對嚴氏樓三首  其一 滕岑
扁舟江上幾曾經，山崦層樓似畫屏。豈料今爲倚樓客，誰能添我入丹青。
題釣臺對嚴氏樓三首  其二 滕岑
乃祖高懷傲帝王，遠孫依舊晦文章。不須苦要爲官去，看水看山味最長。
題釣臺對嚴氏樓三首  其三 滕岑
秋江不許一塵染，只有青山倒影寒。我欲移家來住此，煩君先爲斬魚竿。
樓上偶成  其一 滕岑
高閣前依柳，幽窗下見池。廢書凡累日，倚檻獨多時。谷暖花開遍，山長鳥去遲。千窮坐一拙，元自不關詩。
樓上偶成  其二 滕岑
隴麥已抽穟，山田未立苗。雨聲愁昨夕，晴色喜今朝。柳絮青天雪，松風陸地潮。山居足幽事，吾隠不須招。
次韻樂天村居卧病  其一 滕岑
巖桂花已空，時節秋尚暮。叢菊夾徑幽，猶未金鈿露。好客喚不來，衰疾推不去。山園何寂寥，秋聲起竹樹。西郊遠塵境，更在山崦住。自應親友絕，休問何以故。
次韻樂天村居卧病  其二 滕岑
平林卷宿霧，白日行黄道。窗橫四圍山，門掩三徑草。老人苦夜永，褰衣起常早。既無姬妾侍，寧有衾禂抱。身心兩清浄，衰病反爲好。問我年幾何，年已踰綽老。
次韻樂天村居卧病  其三 滕岑
瓦盞茅柴濁，磚鑪榾柮紅。味如飲醽醁，暖勝燎蒿蓬。萬種皆幻事，一真惟太空。舊氈敷故絮，小閤卧衰翁。
題永泰顯上人箇中菴  其一 滕岑
葛藤遍諸方，悟者能幾箇。誰知箇中庵，鑪火但趺坐。齋鉢幸不空，法輪常自磨。饑餐困來眠，工夫沒量大。
題永泰顯上人箇中菴  其二 滕岑
內外及中間，無處尋這箇。若捨內外中，又向鬼窟坐。團團踏故迹，笑殺牛挽磨。隨處即箇中，始顯機用大。
南新慈照寺 滕岑
平生不踏南新路，早歲嘗誦東坡詩。青牛聾僧今不見，慈照乃有那律師。君不見世間萬事皆兒嬉，不如聾盲百不知。雙明閣上夕陽時，一笑二子閑爭棋。
中興碑 滕岑
字畫端重無傾欹，文辭簡古有刺譏。高堂一見爲却立，知是浯水中興碑。當時長安望浯水，相去不知幾千里。斯文自合上送官，如何鑱向千巖底。二公用意深復深，知我罪我俱無心。不向一時求賞音，億代寶之如璆琳。孽臣之事置莫說，尚喜蠶頭未訛缺。紛紛理亂墮空虛，千古斷崖懸日月。
白紵歌  其一 滕岑
白紵舞女楊花輕，玉笙學得悲鳳鳴。爛然繁星上華檠，凉苑夜宴風氣清。美人酒半粧臉明，寶釵綰髻歌欲傾。良宵人人願君醉，豈問徧誰得君意，君其歡娛至萬歲。
白紵歌  其二 滕岑
白紵舞衫記初著，月明侍宴臨飛閣。舞餘香暖苒浮襟，進前持酒力不任。君王凝笑盃未覆，不惜低徊重舞曲。當時一身備百好，月不長圓秋易老。白紵凄凉棄篋中，不悲見棄悲秋風。
短歌行 滕岑
鑄黄金，服白玉，方法難成日月促。十年著書五車讀，功名未就鬢髮禿。海水可盡山可平，人心何日息營營。安期羨門果何在，賈誼劉向終奚成。前人不悟已如此，後人還復躡其軌。玉東西，金叵羅，君不肯醉當奈何。
行路難 滕岑
行路難，東南地傾水瀰漫。三江五湖滄海寬，魚龍出沒肆神姦。萬斛不勞一蹴翻，江水有潮溪有灘。錢塘潮頭平越山，乘潮寄命呼吸間。上灘篙挽寸步慳，下灘小跌淪奔湍。我行河道差若安，亡奈衆堰爲阻艱。兩牛力盡費躋攀，咫尺猶如限重關。行路難，西南之險更莫言。一山至有百八盤，猿猱欲上愁復還。汝如憚行要登船，恐汝膽落濆淖旋。此去投北經中原，崑崙萬里傾濁瀾。一吞數舟歲常然，舟楫么麽吁難全。陸行崤函車不前，况復羊腸萬屈蟠。其餘禹歷諸山川，深入無底高㨖天。行路難，有如此，不如閉門且隠几。門前有地平如砥，無憂那憂勃堆起。
樂天狂歌詞 滕岑
憶昔少狂逸，無酒即典衣。痛飲至爛醉，危坐讀楚詞。今我已衰老，不復如前癡。尚要飲酒醪，聊用度歲時。爲儒不登第，爲郎又乏貲。無衣以準酒，狂歌徒爾爲。
句  其一 滕岑
苔痕遺鳥爪，菊本寄蛩音。
句  其二 滕岑
客櫓行何晚，鄰機織未休。
句  其三 滕岑
老屋險不仆，寒袍半欲紪。
西北有高樓 楊冠卿
西北有高樓，氤氳臨大路。飛簷轉春風，綺窗鏁雲霧。姣服者誰子，傾城此容與。娟娟長眉青，不受脂澤汙。娉婷惜不嫁，恐爲蕩子悞。寫心汎清瑟，獨不怨遲暮。
東方有一士 楊冠卿
東方有一士，不見心忡忡。尺璧未足多，夙好良所同。永懷不能寐，攬衣出房櫳。遥夜未渠央，取琴和秋蟲。豈無時世交，諒彼不相容。
銅雀妓 楊冠卿
分盡餘香空寶奩，罷臨歌舞夜厭厭。清蹕不傳虛繡帳，洞房月在西陵上。玉殿塵埃閑御仗，翠眉忍上平臺望。宮車一去不復還，畫羅金縷尚斑斑。
赤玉簫 楊冠卿
玉簫早入凉王墓，弓劍衣冠只同處。千年邂逅出人間，顔色聲音幸如故。雲門曲譜不分明，趙瑟齊竽各自名。傳看樂府無人識，此簫收聲甘棄擲。
秋懷十首微雲淡河漢疏雨滴梧桐爲韻  其一 楊冠卿
寒蟬初停號，客燕催將歸。吾亦客一世，去此復焉依。歛袵聽物變，著書明化機。深參漆園吏，渠語甚精微。
秋懷十首微雲淡河漢疏雨滴梧桐爲韻  其二 楊冠卿
秋風不肯來，如挽弓百斤。忽然徑排戶，態度殊不文。方深裘褐憂，暮雨低行雲。焚香快熟睡，夢破尚微曛。
秋懷十首微雲淡河漢疏雨滴梧桐爲韻  其三 楊冠卿
呼船下平湖，山如髻鬟瞰。物華逼摇落，水明天淡淡。中藏今古愁，歲月不可勘。爲語羊征南，聲名本來蹔。
秋懷十首微雲淡河漢疏雨滴梧桐爲韻  其四 楊冠卿
饑來詎堪忍，振履商頌歌。時人不料理，政可著巖阿。喻龜且曳尾，勸公無渡河。一朝失脚去，寧得此婆娑。
秋懷十首微雲淡河漢疏雨滴梧桐爲韻  其五 楊冠卿
古人例躬耕，我坐老無斷。勇爲梁父吟，已媿杜鵑喚。幽幽桃華源，尚不知有漢。婦子彼何爲，徒使人意亂。
秋懷十首微雲淡河漢疏雨滴梧桐爲韻  其六 楊冠卿
月上天無雲，樹陰散扶疎。秋聲生寂歷，凉颸滿吾廬。幸此尊有酒，敢歌食無魚。陶然且一醉，世間各賢愚。
秋懷十首微雲淡河漢疏雨滴梧桐爲韻  其七 楊冠卿
春秧困深寒，夏穗仍愍雨。書來西江西，赤地掃瓜芋。墨數食指多，坐羞長袖舞。憂憂米如珠，南山采薇去。
秋懷十首微雲淡河漢疏雨滴梧桐爲韻  其八 楊冠卿
晚雲蹔垂陰，零露不成滴。隣牆幾好樹，葉下聲策策。一燈同夜闌，此抱誰與適。前身豈壁魚，甘擅文字癖。
秋懷十首微雲淡河漢疏雨滴梧桐爲韻  其九 楊冠卿
憂來抵揬人，衰懷小城孤。解圍頼從事，幾成不支梧。所憂豈其私，天高信難呼。努力加餐飯，世緣久崎嶇。
秋懷十首微雲淡河漢疏雨滴梧桐爲韻  其一○ 楊冠卿
幽花上籬落，寒煙婘楸桐。絡緯勉婦織，暮色凄房櫳。日月如跳丸，蟲魚不書攻。髮黑今益白，脫巾成老翁。
北亭 楊冠卿
北風無時休，荒山路綿綿。老馬被吹揚，却立不肯前。我僕行且仆，竟日數里間。悠然欲何適，正坐歸無田。
感事 楊冠卿
我車昔載脂，柳色初濯濯。及歸脫征驂，柳葉半黄落。恍然僅一夢，已費十晦朔。祇應爲客老，惘惘不自覺。
赴城南隠居小集 楊冠卿
白雨濯青山，孤雲靄餘姿。溶溶荒江水，近岸生清漪。扶輿出城府，眷此幽人期。茅茨倚林麓，秀薄相參差。欣茲蹔解带，虛白明朝曦。向來旅窮徼，抑鬰中懷悲。相逢輒顧笑，觴酒相淋漓。春風不日去，淹留我何爲。
悲秋  其一 楊冠卿
秋色遽如許，客心徒自驚。盈盈露花泣，策策風樹鳴。別影詎可吊，强懷不能平。軒車幾時還，惻愴難爲情。
悲秋  其二 楊冠卿
沄沄西江水，送我沙邊舟。當時送行客，勉我無久留。晤言宛如昨，庭葉忽再秋。人生寸心違，何以消吾憂。
夜坐看月  其一 楊冠卿
南風掃陰翳，快若誅神姦。日暮天無雲，月出房心間。幽人倦蒸溽，癡坐山中山。連連甲子雨，幸此天破慳。清明皆我有，何但窺一斑。
夜坐看月  其二 楊冠卿
春泥少曾乾，天漏幾不補。冥觀赤烏飛，喜見長虹吐。修竹來清風，孤光相媚嫵。心神濯冰壺，何必須起舞。更欲尋斷橋，前溪有饑虎。
夜坐看月  其三 楊冠卿
春夏季孟間，草木蔽山骨。青蒼靄芳華，煙霏相出沒。適從憂患場，觀化超理窟。無心岫間雲，有定水中月。我方意如如，誰尚書咄咄。
暮景  其一 楊冠卿
鞍馬來殊方，祇園已秋寂。虛堂耿清夜，卧聽寒雨滴。永懷平生願，浩蕩誰與適。愁心正紛如，西風韻鄰笛。
暮景  其二 楊冠卿
客行無常期，遠適亦有歸。家人具膏沐，垢髮幸一晞。可憐兒時面，坐受塞色欺。看鏡恍如失，功名定何時。
九日  其一 楊冠卿
晨風戰枯荷，清霜殺高柳。人生俯仰間，能得幾重九。節序來無停，已及黄花酒。流落拾遺心，西江獨回首。
九日  其二 楊冠卿
寒花有餘馨，香醪甜勝蜜。紅萸爾相宜，飣餖雜梨栗。家家事行樂，似恐更無日。時日豈不佳，人意自難詰。
九日  其三 楊冠卿
凄凉少陵老，梓州九日詩。朝廷入夢想，弟妹天一涯。我亦困羈旅，千古同其悲。不忍嗅新菊，惟思詠江蘺。
晚思 楊冠卿
花意就銷歇，芳樹初陰陰。薄帷受清吹，鳥聲幽院深。感此時節改，素標不勝簪。取酒洗玉船，慰我懷古心。小醉睨落景，歸盟猶可尋。
久客倦遊歸憩僧坊有懷蓬居梵竺卿寂光常不輕 楊冠卿
志士長骯髒，曲鈎封公侯。得喪亦何有，賢愚同一丘。日月如跳丸，少年今白頭。胡爲浪自苦，九折不停輈。龐眉碧眼禪，一笑萬事休。遼鶴我言歸，君其來與遊。
冬半山間忽見桃花客云江梅已芳且約一笑花下 楊冠卿
緣雲梯逕穿林麓，歲晚山寒風折木。司花爲我發春妍，繁紅幾樹驚愁目。有美人兮在空谷，似笑漫山總粗俗。淡煙疎雨羅浮村，萬里相將跨黄鵠。
秋日麻姑山 楊冠卿
擲米作珠璣，麻姑已僊去。滄海變桑田，乾坤自今古。我來訪靈蹤，日落青山暮。玉殿瑣清秋，霞裾隔煙霧。戶外黄冠師，三問三不顧。騎麟翳鳳凰，笑指虛無路。
未至池陽五里有齊山寺寺後巖石巉然緣崖而上絕頂有翠微亭即杜樊川九日携壺地也自亭而西憩集仙洞 楊冠卿
泉石吾膏肓，佳處每忘返。携壺上翠微，一雨秋政晚。千巖如獻狀，秀色疊層巘。緣雲梯逕入，危磴石偃蹇。洞戶訪真僊，丹成骨已換。羽化今幾年，鸞鵠若在眼。
自馬當而上至壺口三鍾石蒼崖壁立下瞰層淵湍流急甚釣叟穴其傍往來自若吾恐其爲蜚僊也故作是詩 楊冠卿
千崖削蒼壁，萬仞臨深淵。老翁立其傍，習慣若自然。笑歌驚波瀾，步武生雲煙。我欲從之遊，結茅山之巔。舉瓢酌天漿，醉拍洪崖肩。明月夜橫玉，共看凌波僊。
古有採鞠茱萸篇而無一語及淵明長房舊事鞠茱於此其亦有憾矣乎九日戲爲鞠茱補闕其體則準之簡文  其一 楊冠卿
落英拾秋鞠，委佩紉芳蘭。以其清且芬，可服仍可餐。吳茱味苦辛，奚亦登君盤。囊紗縈臂玉，恍記汝南山。黄鵠招不來，僊子何時還。
古有採鞠茱萸篇而無一語及淵明長房舊事鞠茱於此其亦有憾矣乎九日戲爲鞠茱補闕其體則準之簡文  其二 楊冠卿
紅塵著脚雙鬢斑，折腰五斗真作難。巾車一去不復還，歸卧柴桑紫翠間。東籬悠然見南山，欲辯忘言心自閑。
又漁社李先生寵以和篇復用韻  其一 楊冠卿
南國有秋茱，芳馨襲椒蘭。臞儒山澤間，晨霞却朝餐。置之紅錦囊，薦以黄金盤。瓶乳下青雲，一笑頹玉山。雞犬聽湛浮，遼鶴將自還。
又漁社李先生寵以和篇復用韻  其二 楊冠卿
西風寒巖鞠蘂斑，索米長安得路難。投林倦翼蚤知還，袖手歸來三徑間。雲屏萬疊匡廬山，鶴唳猿啼千古閑。
三輔黄圖載趙飛燕太液池結裾遊宋公雞跖載飛燕太液池歸風送遠曲俱謂飛燕欲御風仙去雜用古語戲題於後  其一 楊冠卿
飲飛挾宸舟，彩鷁粲雲母。波涵太液秋，影動靈鼉吼。觀雲棹水擷菱蕖，馮夷擊鼓羣龍趍。飄飄仙袂隨風舉，帝憐飛燕結纓裾。當時得意更深眷，承恩日在昭陽殿。茲遊奇絕冠平生，三十六宮俱健羨。
三輔黄圖載趙飛燕太液池結裾遊宋公雞跖載飛燕太液池歸風送遠曲俱謂飛燕欲御風仙去雜用古語戲題於後  其二 楊冠卿
瑶池翠水波粼粼，日暮寒生碧草春。阿嬌厭貯黄金屋，來歌送遠歸風曲。仙乎去故而就新，歌聲嘹亮遏行雲。黄鵠一去無消息，人間有情淚沾臆。
秋夜吟 楊冠卿
銅壺漏澀秋宵永，翠梧葉落敲金井。錦帳香消枕玉寒，驚迴昨夢難重省。起來刁斗連營靜，碧雲飛下征鴻影。蠻牋誰遣寄相思，鏁窗笑剪并刀冷。
秋琴詠 楊冠卿
巖花月彩浮，井桐露珠滴。悲秋適有念，擁琴坐西壁。古音拂朱弦，一倡千慮滌。無雲山雨飛，松風寒淅瀝。魚龍盡出聽，萬籟天地寂。
秋夜對酒用前韻 楊冠卿
夜雨急復疎，簷溜秋聲滴。虛堂夢乍驚，青燈餘四壁。牢愁推不去，濁酒詎能滌。蒲萄出西凉，瓶耻無餘瀝。兀坐倚枯木，棲心寄禪寂。
採芙蓉詞 楊冠卿
采采芙蓉華，集之以爲裳。自彼若耶谿，登于君子堂。馨香壓紉蘭，把玩卑瓊芳。佩服古無斁，懷人思沅湘。
商婦吟 楊冠卿
妾本良家子，嫁作商人婦。蕩子去不歸，幽閨長獨守。平生松栢心，歲晚柯葉茂。飄絮亂因風，肯若道傍柳。朝來尋姪娣，典衣換春酒。郵籤訪水程，去問夫健否。白面誰家郎，下馬清谿口。却立不肯前，邀妾相先後。寧知天壤間，貴賤從其偶。妾身雖同塗，妾心終不負。
少年樂用李賀韻 楊冠卿
青雲年少歡娛地，脆弦繁筦東風裏。金狨醉倚玉驄驕，歸去畫橋臨綠水。釵梁斜嚲雲鬟墜，錦帳美人初睡起。促上紅茵翻舞袂，春愁不展眉峰翠。
美人在空谷 楊冠卿
有美人兮在空谷，肌膚冰雪顔如玉。珠袖輕綃卷翠雲，日暮天寒倚修竹。自言久住黄金屋，舞遍霓裳羽衣曲。昭陽春盡音信稀，傷心暗蹙眉峰綠。百年日月雙車轂，富貴榮華如轉燭。蓬海迢迢天六六，馭風歸去騎黄鵠。
山阿步月吟 楊冠卿
遊子莫何之，攬衣出京華。松舟逐桂檝，渺然下驚波。夜久羣動息，明星耿斜河。維舟亂石間，步月前山阿。霞佩凌空僊，瑶章方詠歌。見我若舊識，問訊今如何。我欲從之遊，長嘯入雲蘿。可仰不可攀，高峰鬰嵯峨。
久雨新霽蚤過松竹道院復以雨歸因用汪彥章一春略無十日晴之句 楊冠卿
一春略無十日晴，竈前濈濈蛙黽生。晨興登視雲霽平，攬衣出門聊意行。東風吹拂酒面醒，花光掠我雙眼明。舉頭還聽鳩婦鳴，歸來有酒愁獨傾。
翌日晴霽復用韻述所見 楊冠卿
癡雲挾雨雨不晴，門外野田春水生。登臨一望莽然平，滄波十里舟可行。農人枵腹愁弗醒，今朝喜見天日明。前村相去幾牛鳴，試問誰家廩粟傾。
趙仲實如吳江扁舟來別因以送之 楊冠卿
少年結交翰墨場，舉頭不覺雙鬢蒼。世塗巇嶮如羊腸，交情耐久無炎凉。我今讀書松竹莊，君兮去去吳松江。音書莫惜頻寄將，新詩分我古錦囊。
九月二十一夜夢至亂山叢石間出憩道傍拂石坐古榕下仰視木杪蘿蔓凌空興欲蜚舉既覺哦成古篇 楊冠卿
古榕夾道周，老榦參天碧。溜雨四十圍，下視庭前栢。垂根相勾聯，敷蔭接南國。凌寒不改柯，閲人如過客。山空秋月明，路遠車塵寂。清遊記昨夢，危坐倚孤石。矯首睇雲蘿，雙鳬生羽翼。
秦侯不調累年識者嘆息茲以規恢祕略親簡上知有詔復其官亨衢自此發軔聞之喜甚爲作古篇 楊冠卿
天驕飽肉氣勇决，憶昨彎弧射漢月。玉關保障烽燧驚，豺狼塞路人蹤絕。將軍方著從事衫，指揮義士征河南。設奇間道依嵩谷，百戰崎嶇不解驂。攻城陷陣收殊績，捷書夜到甘泉北。天子興嗟恨見晚，俾將樓船護江國。將軍擊檝誓中流，英風凜凜氣橫秋。胡爲拘縶不得逞，歸戴南冠效楚囚。一朝奮激肝膽露，剌剌羞聞婢子語。袖携文字幾千言，徑趍閶闔排雲去。帝敕天丁下取將，玉音誦之聲琅琅。侍臣却立屏東箱，奇謀創見驚未嘗。明日北門天子詔，似怪十年猶不調。盡還故秩問所從，豪傑中原資號召。我今塵敝黑貂裘，藥裹關心萬事休。挑燈看劍夜無寐，耿耿猶懷嫠婦憂。相期談笑青油幕，關河去展規恢略。燕然碣石與天齊，爲君重勒千丈碑。
秋日自武林病歸漁社李使君惠以長篇誦之再四沈疴脫然 楊冠卿
憶昨走京華，炎曦晝方赫。終日無一欣，夢遶舊泉石。西風趁驚波，茲焉掛帆席。千年遼鶴歸，客屨戶外積。雕胡飯新炊，雲腴飲甘液。杞狗雜苓龜，夜吠更晨吸。榮華風中煙，得喪付兒劇。寧復效轅駒，長鳴悲伏櫪。李侯金閨彥，氣與嵩華敵。龍門世莫攀，冰鑒古無匹。駃騠千里駿，晨炊共蓐食。高吟動鬼神，落筆風雨疾。句誦血模糊，妙理難致詰。
古意 楊冠卿
渥漥天馬倈，虎脊而龍膺。追電籋浮雲，滅沒如流星。絡以黄金鞿，閑之白玉京。王良驂帝御，望舒引前旌。朝踏交河冰，暮清瀚海塵。歸憇華山陽，談笑靜甲兵。胡爲芻豆拘，下與駑駘并。羊腸困九折，鹽車縶長纓。懸金方市駿，引脰聊一鳴。伯樂肯回顧，價其十倍增。
天孫徠 楊冠卿
珠宮貝闕天女孫，膠轕璇璣緯星辰。徠遊河漢儷於神，神儲崧嶽生甫申。胸中文字覷天巧，黼黻帝躬臨下民。
平郴蠻 楊冠卿
孽狐鼪鬼嘯篁竹，紅綃帕首郴江曲。萬牛臠炙甕行酒，黨伍穰穰萃林藪。牙璋夜半起兵符，雲旗驛騎爭馳驅。搜原剔藪殲渠魁，巢顛子覆苕葦枯。虎臣獻凱錫珪組，玉帛金錢充棟宇。追蹤漢相不言功，山河带礪傳無窮。
祀明堂 楊冠卿
總章備物嚴秋饗，尊祖合祠規汶上。宰臣恭肅相明禋，精意潛交通肸蠁。殊庭朝薦燎煙升，陰雲剝落天日明。百神駿奔風馬下，休嘉協應年穀成。
除關征 楊冠卿
翠華憶昨臨吳津，駕言直欲蘇遠民。三尺土階茅不剪，舜循堯道慈而儉。姬公制國有常經，什一更除關市征。男畊女織餘布粟，却笑二吾猶不足。
天孫吟 楊冠卿
天孫黼黻文，膠轕璇璣外。大巧本無爲，女工卑組繪。胡爲小兒女，纓弁雜環珮。庭羅餰餌香，設祠祈且拜。臨池五綵絲，更結相連愛。
仙遊 楊冠卿
迢迢秋夜長，娟娟霜月明。隠几觀萬變，頫仰周八紘。人間厭謫墮，翳鳳騎長鯨。寥天排雲征，高步撫流星。羣僊羅道周，有若相逢迎。旌羽絢虹蜺，環珮鏘葱珩。問我來何遲，携手上玉京。陛級扣靈瑣，班聯簉紫庭。綠章奏封事，清問殊哀矜。飲之以雲腴，錫之以瓊英。下拜亟登受，倏然雲霧興。杳不知其所，變化無留形。俄頃雙青鸞，銜牋報歸程。望舒肅前驅，徒御了不驚。歸時夜未央，仰視河漢橫。天風西南來，隠隠笙竽聲。鈞天認帝所，昨夢愴難成。
從李使君假記室吏 楊冠卿
阿㜷嘔心兒，佩囊有奚奴。杜陵短褐翁，抄詩聽小胥。我生味風雅，古人思與俱。家無儋石儲，誰其供指呼。主翁居專城，鴈鶩紛庭除。記史飽餘閑，願言假一夫。授以烏絲欄，副之玉蟾蜍。晴窗掃桐葉，細字蠅頭書。
倚梧歎 楊冠卿
白首寄人間，萍泛無休日。撐腸五千卷，豈乏濟時術。富貴不可期，惆悵難再述。日暮倚庭梧，寒風聽蕭瑟。
懷古 楊冠卿
干將補弊履，鉛刀割全牛。千金市駿骨，鼓車役驊騮。薛燭已云遠，伯樂不可求。此理難致詰，吾其賦歸休。
冬十月百卉盡芳 楊冠卿
淳熙戊戌冬十月，恰似東風三月時。冰霜不變沍寒色，溪壑次第回春姿。花情柳意已無耐，紅英粉艷爭紛披。道傍牛喘不復問，欲了公事真癡兒。
麻姑山東涉千堆壠至射亭宿黄氏新館 楊冠卿
姑山鏁靈壇，千阜如堆玉。山回路轉間，射亭見新築。主人雅好事，借我南窗宿。一夢到無何，夢覺黄粱熟。
別鄭大用于潯陽 楊冠卿
子真千載士，流風凜然存。襟期輩古人，喜見雲礽孫。客裏青燈連夜語，痛飲忘形到爾汝。掀髯一笑倚胡床，浩歌赤壁凌雲句。楓葉荻花秋，送客令人愁。挽君君不留，今日具扁舟。我欠蓋頭茅一把，何時去結雞豚社。澤畔行吟醉復醒，共看屬玉雙飛下。
辛丑殘臘前一日扁舟東歸阻風馬當乞靈祠下 楊冠卿
維舟桑落洲，十日風和雨。雨餘江波平，山橫眉黛嫵。急呼黄帽郎，來扣靈真宇。椒桂薦芳馨，魚龍忽掀舞。巨浪拍天浮，萬疊震鼉鼓。淮洲十里間，蜚檝不可渡。三老前跪陳，珍貝非神予。願言點歸裝，勿爲神所怒。我生窶且貧，窮塗一羈旅。照乘乏明珠，落霞有佳句。稽首謝龍君，放我扁舟去。
壬寅夏五月將治嚴陵之裝欲用李長吉故事買奚奴負詩囊以歸呈谷隠趙使君 楊冠卿
少年學書劍，矯首睨八荒。閶闔記昔遊，霞佩高頡頏。一跌下青雲，意氣久不揚。乞取平頭奴，提携古錦囊。歸釣富春瀨，濯纓歌滄浪。
壬寅仲冬晦日同吳監丞游延祥宮延祥蓋和靖所居也 楊冠卿
霜日炫晴晝，湖光掠眼明。散策事幽討，出門聊意行。柳塘和靖居，宮殿若化成。霞裾赤城仙，笑語相逢迎。雲腴飲甘液，琅函披內經。趺坐縱名談，妙處俱忘形。須臾啟靈鏁，臺沼列萬楹。逕路通深杳，宮花不知名。石泉鳴佩環，松篁奏竽笙。髣髴如鈞天，音韻鏗韺䪫。吾皇香案臣，筆力雕陽春。危亭倚高寒，意氣干青雲。飲酣視八極，神馳白玉京。日月看跳丸，羲輪忽西傾。歸來十里塘，問訊江梅英。斷橋流水香，一枝疎影橫。煙淡月昏黄，清於玉壺冰。錦囊搜好句，山阿紀前盟。
填維揚 楊冠卿
古人肉食無遠謀，腰錢騎鶴向揚州。春風十里珠簾捲，但看竹西歌吹樓。天朝選用詩書帥，上策公言須自治。屏翰堅持保障功，江淮益壯金湯勢。强敵不敢縱南牧，關塞煙迷芳草綠。兒童歌舞樂昇平，一曲梅花細柳營。
都作院 楊冠卿
天子除戎戒不虞，修車備器會東都。羽林憶昨厭弓矢，剡木弦弧兒戲爾。我公號令何精明，武庫森嚴耀五兵。威震天驕奠京邑，繇漢以來真鮮及。
春大閲 楊冠卿
波澄青海無傳箭，我公獻納紆皇眷。修嚴武備選車徒，天下雖安不忘戰。車如流水馬如龍，甲耀日兮旌蔽空。攙槍熒惑不敢動，獨任朔方無限功。天威震疊軍聲壯，會見龍庭焚老上。燕然碣石與天齊，爲公重勒千丈碑。
御書東坡雪詩石刻 楊冠卿
殘更皎月垂半破，西鄰促席寒威挫。風流玉局老坡仙，雪夜清吟躡郊賀。流落人間古錦囊，帝恐天丁下取將。賡歌餘暇染宸翰，奎壁昭回龍鳳翔。我公稽首拜嘉惠，勒以堅珉貽萬世。捲旗擬入蔡州城，傳呼夜示吳元濟。
謝人惠油炭  其一 楊冠卿
青藜照天祿，寶炬分金蓮。榮遇不可期，膏火徒自煎。檠短無餘輝，囊空無留錢。一燈假鄰壁，三冬廢塵編。殘膏許沾丐，繼晷欣窮年。
謝人惠油炭  其二 楊冠卿
陰崖冷徹骨，榾柮殘無煙。號寒冰氏子，炙背思負暄。主君惠窮塗，施予無所偏。爐分天地春，力奪造化權。和氣與俱游，死灰欣復然。
楚有𮑉菜色潔而味辛夜對吳監丞飲飲酣薦之以此恍然如在湖湘間 楊冠卿
山澤有臞儒，骨相無食肉。平生藜莧腸，愧負詩書腹。碧澗掇香芹，雕盤堆苜蓿。艱苦謀一飽，未免窮途哭。君今食萬錢，肥甘非不足。味厭五侯鯖，嘉蔬列瓊玉。云自楚中來，芳辛有餘馥。一笑下筯空，鯨飲薦醽醁。吟餘詩思清，如行湘水曲。湘君不復見，直欲跨黄鵠。
甲辰季冬殘臘大雪主人以糟玉面貍及尊酒爲餉 楊冠卿
南山白額虎，暴戾日以滋。納諸罟擭中，食肉寢其皮。文貍外柔順，玉面而豐肌。與世了無忤，奚亦遭危機。得非風味殊，尊俎之所宜。焚山獵獸者，是以羅致之。主翁厭肥甘，鼎食嗤羣兒。殷勤築糟丘，遣送持酒巵。于時臘將殘，雪花一尺圍。玉樓寒起粟，墨突晨未炊。得酒且大嚼，勿令兒輩知。
唐劉雲有所思云玉井蒼苔古院深桐花落地無人掃因用其語集古句次韻 楊冠卿
西征登隴首，薄暮有所思。所思鬰不見，殘雲傍馬飛。逢迎少壯非吾道，百壺且試開懷抱。黄帽青鞋歸去來，桐花落地無人掃。
謝石佛璉大禪 楊冠卿
人生天地間，百年如逆旅。榮華風中煙，富貴草頭露。得喪能幾何，頫仰即今古。師具正法眼，與人一線路。紛紛輕薄兒，誰解點頭句。冥行方索塗，空滿戶外屨。我提沒底籃，採藥空山去。覿面偶相逢，舉手便分付。彈指了三生，無去亦無住。
寄遠曲用唐人張籍韻 楊冠卿
江南淡蕩煙波煖，蒲萄淥漲春江滿。日暮汀洲採白蘋，芹芽出水蘭心短。美人去矣隔湘江，誰其贈我明月璫。
癸丑仲冬十日蚤晴從中使過蓴湖未幾風雪交作 楊冠卿
黄岡之北蓴湖東，湖光萬頃磨青銅。樓船東下佽飛集，牙檣十里旌旗紅。魚龍震疊馮夷宮，雲容倏忽變晴空。鬖髿振袂玉妃舞，雪花撩亂穿疎篷。
泊舟富池乞靈祠下 楊冠卿
大江東南來，馮夷此其宮。羣山各獻狀，奔走如游龍。將軍萬人傑，智勇摧姦凶。草木知威名，旗常紀豐功。廟食填茲土，樓閣何穹窿。我來拜靈祠，紅日方曈矓。神烏集飛檣，雪波捲晴空。椒桂薦芳馨，精誠冀感通。謂言身半百，扁舟吾欲東。羞作賈胡留，願借一帆風。
題郭季寬曉耕宿釣二圖  其一 楊冠卿
牛角橫素書，春犁破朝雨。鴻鵠志安知，功名心自許。
題郭季寬曉耕宿釣二圖  其二 楊冠卿
羊裘晦山澤，貂蟬等鴻毛。直鈎道可行，一釣聯六鰲。
栖霞高士以詩鳴於時方幸締交而赴玉隆之請鶴馭西去挽之不留臨岐告別爲賦二詩  其一 楊冠卿
大雅久不作，正音寂無聞。金門栖霞仙，派續修水濆。學海障鯨波，筆力杠龍文。我誦錦囊句，十年思見君。相逢一杯酒，和氣蒸春雲。去我鼻端堊，君其揮郢斤。
栖霞高士以詩鳴於時方幸締交而赴玉隆之請鶴馭西去挽之不留臨岐告別爲賦二詩  其二 楊冠卿
蛟窟蕩羣妖，霞帷快飛舉。橫江餘鐵鎖，中流屹砥柱。主人謫仙人，道學侔千古。紫皇香案前，掉頭不肯住。亭懸孺子榻，簾捲西山雨。鷄犬許同昇，我欲騎鯨去。
公無渡河 楊冠卿
河流决崑崙，微禹其爲魚。龍門雖已鑿，犀栧孰可踰。老翁被髮鬢如絲，臨流欲渡將何之。嫗止翁留翁勿渡，翁不嫗從捨之去。中流憑一壺，意謂千金俱。一壺勢莫支，千金淪其軀。壺兮壺兮翁之{崇|匕/具/夋厶去掉}，鼉吼鯨吞方得意。曲終哀怨寫箜篌，鄰女爲君雙墮淚。
以浯溪磨崖頌爲友人壽 楊冠卿
明皇蠹妖孽，顛倒由祿兒。真人奮靈武，羣公任安危。笑談收兩京，鑾輅還京師。廟社喜重安，鐘簴曾不移。詞臣有元結，歌頌鎸浯溪。余生千載後，每恨不同時。半世看墨本，長哦山谷詩。鳴劍馳伊吾，有策噤未施。十年客衛府，斗粟不療饑。君今聯上閤，婉畫贊籌帷。眷簡隆三宮，復始可指期。持以爲君壽，勳名書鼎彝。明年奉漢觴，重修前殿儀。摩挲古崖石，更紀中興碑。
崧高詩爲九江趙使君壽  其一 楊冠卿
崧高維嶽，四方之極。維嶽降神，生此王國。
崧高詩爲九江趙使君壽  其二 楊冠卿
綿綿瓜瓞，莫莫葛藟。周公之孫，齊侯之子。
崧高詩爲九江趙使君壽  其三 楊冠卿
柔惠且直，小心翼翼。王親命之，南國是式。
崧高詩爲九江趙使君壽  其四 楊冠卿
盡瘁以仕，不懈于位。四方于宣，南國之紀。
崧高詩爲九江趙使君壽  其五 楊冠卿
之綱之紀，允文允武。荆舒是懲，四方無侮。
崧高詩爲九江趙使君壽  其六 楊冠卿
旱既太甚，以祈甘雨。零雨其濛，介我稷黍。
崧高詩爲九江趙使君壽  其七 楊冠卿
黍稷彧彧，去其螟螣。實維豐年，我庾維億。
崧高詩爲九江趙使君壽  其八 楊冠卿
萬億及秭，物其旨矣。此邦之人，云胡不喜。
崧高詩爲九江趙使君壽  其九 楊冠卿
周邦咸喜，式歌且舞。于時語語，厥聲載路。
崧高詩爲九江趙使君壽  其一○ 楊冠卿
其告維何，自今以始。俾熾而昌，既多受祉。
崧高詩爲九江趙使君壽  其一一 楊冠卿
永錫難老，眉壽保魯。以佐天子，爲周室輔。
崧高詩爲九江趙使君壽  其一二 楊冠卿
我來自東，小大稽首。是用作歌，以介眉壽。
庭草 楊冠卿
庭草凄餘碧，江風吹早寒。带圍愁裏減，詩律病中寬。隠几閑留客，迎門懶不冠。蕭然有真處，未易俗人看。
別襄陽帥 楊冠卿
淮海棠陰已著行，却移小隊入襄陽。江山尚带戎馬氣，齋閤遽聞編簡香。自昔聲名滿梁楚，向來爲政壓龔黄。風流高出山翁上，不用擎鞭問葛彊。
宿前崗鋪 楊冠卿
老去心猶壯，天邊歲欲除。喜行新過路，如讀未看書。溪水縈回浄，人家遠近居。梅花正愁絕，薄暮雨疎疎。
暮雨 楊冠卿
飄飄爲客久，在在與春期。暮雨森寒意，花香閟舊枝。看成南國老，慚誦北山移。已悞世緣惡，懷哉歸去遲。
無題 楊冠卿
鶑語丁寧隔曉窗，露翻紅藥鬭新粧。玉笙莫作相思調，猶恐春歸得見郎。
記夢  其一 楊冠卿
欹巖松檜轉龍蛇，洞戶仙人字少霞。炯炯長眉非是畫，翠翹斜倚碧桃花。
記夢  其二 楊冠卿
問訊人間幾日期，謂言何處是瑶池。玉盃飲罷夢中醉，不記神遊話別時。
壬午雜詩  其一 楊冠卿
黄屋非堯意，謳歌有啟歸。德參羲昊古，事與漢唐非。喜氣傳千嶂，皇風浹九圍。胡亡固無日，智勇舊沈機。
壬午雜詩  其二 楊冠卿
寒甚王親駕，春歸虜請和。北軍方擁衆，小戍或投戈。形勢中朝壯，衰離僞境多。燕雲可中裂，豈限白溝河。
壬午雜詩  其三 楊冠卿
不逆凶渠詐，當須報使回。君恩固寬大，虜意每嫌猜。義舉初難廢，兵端莫浪開。要知情僞審，往事驗方來。
壬午雜詩  其四 楊冠卿
關內攻城戰，淮東却敵兵。敗亡初妄作，狼狽坐虛名。賊勢雖亡命，君心實好生。不知他日事，誰築受降城。
壬午雜詩  其五 楊冠卿
已分依人老，猶期振袂還。有愁供白髮，無力買青山。北駕方傳蹕，西師已度關。孤臣憂國泪，東首落餘潸。
寄別友生馬千里  其一 楊冠卿
秋鴻社燕幾時休，萬里無家天盡頭。青蒻綠蓑今已辦，江湖歸去老漁舟。
寄別友生馬千里  其二 楊冠卿
瘴雨蠻煙道路賒，囊書匣劍是生涯。海山佳處能相憶，好寄新詩鴈字斜。
齊安  其一 楊冠卿
寂寞東坡對竹樓，兩公陳跡是前修。津亭倚柁還商子，雪後獨爲江上遊。
齊安  其二 楊冠卿
隻輪不返笑曹瞞，赤壁空臨江水寒。想得周郎鐃鼓競，小喬相與對春山。
病後暑退 楊冠卿
寬作遲留計，難期歲月功。方驚鼠輩舞，未覺馬羣空。度暑蘇病骨，涉秋悲候蟲。長江二千里，只欠一帆風。
甲申歲作  其一 楊冠卿
渺渺冰雪盡，欣欣花柳蘇。江澄炫初日，沙潤茁新蔞。久客亦勞止，我行猶載驅。乾坤如許大，何處著吾廬。
甲申歲作  其二 楊冠卿
急雨來排難，餘蒸頓解嚴。時蜩鳴露柳，客燕度風簾。屈指秋無幾，安心氣自恬。夜凉都不寐，落月瑩虛簷。
讀杜工部集 楊冠卿
平生忠義不忘君，末路升沈付九原。千古神交真未泯，一時人事可重論。摩挲醉眼朝廷在，消息他鄉弟妹存。獨閲遺編堪墮淚，秋窗燈火雨昏昏。
讀親征詔  其一 楊冠卿
詔語深醇告萬方，便知九鼎不勞扛。波臣奔走扶黄屋，約束風濤過大江。
讀親征詔  其二 楊冠卿
君王神武不恬兵，氣讋中原一掃平。可笑西江喜歸客，便裝行橐待還京。
塞上雪中 楊冠卿
雪色迷江國，人誰入蔡城。窗虛元自白，梅破不勝清。佳客苦難喚，清尊只細傾。吾衰便靜退，不忍浪談兵。
代別張憲  其一 楊冠卿
澤國春强半，餘寒燕子飛。絕知懸榻久，故作買舟歸。歲月空荒老，行藏有是非。功名遊戲爾，此意尚依稀。
代別張憲  其二 楊冠卿
老去安爲客，春來不著家。江湖遂良覿，身世入長嗟。處死寧無地，謀生信有涯。分携感時節，楊柳又藏鴉。
回紋四時  其一 楊冠卿
輕風透幕羅衾薄，滿萼嬌紅綴小桃。明月對愁縈錦字，斷絃空暗紫檀槽。
回紋四時  其二 楊冠卿
冰盤瑩靜風簾闔，酪粉嘗殘日影曛。稜枕印紅斜玉頰，碧衫揎袖整輕雲。
回紋四時  其三 楊冠卿
紋簟浥香餘汗粉，綠眉攢恨舊愁新。焚香夜拜初生月，暮色窗紗薄霧勻。
回紋四時  其四 楊冠卿
霜驚葉落催寒曉，夢破人愁覺夜長。香暗折梅初點玉，鏡鸞呵手試新粧。
九里松六言 楊冠卿
風聲不斷天籟，鐘韻初知日曛。人語驚飛幽鳥，馬蹄踏破輕雲。
王幹竹枕甚簡古客有得之者爲賦二絕  其一 楊冠卿
榮枯已熟槐安境，妄幻敢藏鴻寶書。一節黑甜參已透，漆園胡蝶浪分疎。
王幹竹枕甚簡古客有得之者爲賦二絕  其二 楊冠卿
夜明已賜虢國姊，曲肱又屬東家丘。娛寢有人君得計，睡鄉留我取通侯。
吳江道中  其一 楊冠卿
野色蒼煙闊，篷籠宿雨開。湖光與天接，林彩覺春回。心事歸雙鬢，年華付一盃。松江元赴海，流駛更須催。
吳江道中  其二 楊冠卿
壞郭郊丘裏，長橋煙浪間。幽花經雨潤，獨鳥受風還。春水圍叢薄，晴雲吐亂山。莫將吳越恨，添入二毛斑。
即事  其一 楊冠卿
歡悰憑淺酌，衰相怯單衣。詩向貧中好，春從雨際歸。氣寒憂麥瘦，桑濕恐蠶饑。豫學田園計，他時恐願違。
即事  其二 楊冠卿
人事悲懽裏，交情冷暖中。山林催晚計，顔面久秋風。有傳記耆舊，無書問子公。反關違世久，幽事亦怱怱。